ང་དབུ་མར་ཞུགས་གནས་ཐིམ་པའི་རྟགས་ངེས་པར་རྫོགས་པ་ན། གཟོད་སྟེང་འོག་གི་སྒོའི་གཏུམ་མོའི་རྣལ་འབྱོར་དུ་འཇུག་པ་གནད་ངེས་པའོ། །འདིར་ནི་དཀྱུས་བཞིན་བསྒོམ་པ་ལ་གཉིས་ལས། སྟེང་སྒོ་བསྒོམ་ཐབས་ནི། རང་ལུས་སྟོང་ཆེན་སྒྲིབས་ཐོགས་དང་བྲལ་བའི་གཙོ་བོ་ཆེ་མཆོག་ཏུ་གསལ་བའི་སྐུ་དབུས་སུ་རྩ་ཨ་བ་དྷུ་ཏི་མདའ་སྨུག་འབྲིང་པོ་ཙམ་པ་ཕྱི་དཀར་ལ་ནང་དམར་བ་དྭངས་གསལ་སྦུབས་སྟོང་གི་རྣམ་པ་ཅན་དྲངས་ཐལ་ལེར་གནས་པས། དེ་ཡི་སྤྱི་བོ། མགྲིན་པ། སྙིང་ག །ལྟེ་བ་རྣམས་སུ་འཁོར་ལོའི་རྩ་འདབ་དངོས་སུ་བསྒོམ་པའམ། མ་བསྒོམ་ཀྱང་རུང་སྟེ། དབུ་མ་བསྒོམ་པས་དེ་འཁོར་ལོ་བཞི་ཀའི་ལྟེ་བ་ཡིན་པའི་ཕྱིར། དོན་ལ་བསྒོམ་པར་འགྱུར་བ་ཡིན། ལྟེ་འོག་སོར་བཞིའི་ཐད་དུ་མེའི་འཁོར་ལོ་དང་། དེའི་འོག་གཤང་ཁ་རླུང་གི་འཁོར་ལོ་རྣམས་ཀྱང་གསལ་བཏབ་སྟེ། དེ་ཡང་དབུ་མ་སྲོག་ཤིང་། རླུང་དང་མེའི་འཁོར་ལོ་གཉིས་ཁྲི་འཕང་། ལྟེ་བ་བང་རིམ། སྙིང་འཁོར་བུམ་པ། མགྲིན་པ་བྲེ་དང་ཆོས་འཁོར། སྤྱི་བོའི་འཁོར་ལོ་གདུགས་ཏེ་ལུས་མཆོད་རྟེན་གྱི་ངོ་བོར་མོས་པར་བྱ། དེ་ནས་སྤྱི་བོར་མི་ཤིགས་པའི་ཐིག་ལེའི་རང་བཞིན་སྲན་མ་ཙམ་ཞིག་གསལ་བཏབ་ལ་འཇམ་རླུང་རང་བབས་སུ་བཟུང་བས། ཅི་ཞིག་ན་གཏུམ་མོ་འབར་བའི་འོད་གྱེན་དུ་སོང་བ་སྤྱི་བོའི་ཐིག་ལེ་ལ་ཕོག་པས། དེ་ལས་འོད་ཟེར་མཁའ་ཁྱབ་ཏུ་འཕྲོས། སངས་རྒྱས་ཀྱི་མཛད་པ་བསྒྲུབས། འཁོར་འདས་ཀྱི་སྣང་བ་ཐམས་ཅད་ཞུ་ནས་ཚུར་འདུས་ཏེ་སྤྱི་བོའི་ཐིག་ལེ་ལ་ཐིམ། དེ་ཡང་ཞུ་བ་ལས། རང་གི་རྩ་བའི་བླ་མའི་སྐུ་བདེ་བའི་ཉམས་རྒྱས་ཤིང་གཟི་བྱིན་འབར་བར་གྱུར་པ་མཆོད་རྟེན་གྱི་ཏོག་གི་ཚུལ་དུ་བཞུགས་པར་བསྒོམ། དེ་ལ་སེམས་ཡུན་རིང་དུ་བཟུང་བས་བླ་མ་ཡང་བདེ་བ་ཆེན་པོའི་ངོ་བོར་ལྟེམ་གྱིས་ཞུ་བ་ཚངས་བུག་ནས་བབ་སྟེ་སྙིང་གར་སིབ་ཀྱིས་ཐིམ། བླ་མའི་ཐུགས་དང་རང་སེམས་རོ་གཅིག་ཏུ་འདྲེས་པའི་ངང་ལ་མ་བཅོས་པར་བཞག་པས་སྣང་བ་ཐམས་ཅད་བདེ་བར་འཆར་རོ། །གཉིས་པ་འོག་སྒོའི་བདེ་བ་སྒོམ་ཐབས་ནི། རང་གི་སྤྱི་བོར་ཐིག་ལེ་དམར་པོ་སྲན་མ་ཙམ་པ་དེའི་སྟེང་གི་མདའ་གང་ཙམ་དུའང་ཐིག་ལེ་དཀར་པོ་སྲན་མ་ཙམ་ཞིག་གསལ་བཏབ་ལ། འཇམ་རླུང་བཟུང་ཞིང་སྤྱི་བོའི་ཐིག་ལེ་དམར་པོ་ལ་ཤེས་པ་གཏད་པས། དེ་ཆགས་པའི་རང་བཞིན་དུ་འདར་ཁྲི་ལི་ལི་གཡོ་ཞིང་འབར་བས་རྐྱེན་བྱས་ཏེ་ཐིག་ལེ་དཀར་པོ་དེ་ཡང་འདར་བཞིན་འོད་དུ་ལྟེམ་གྱིས་ཞུ། ཐིག་ལེ་དམར་པོར་རོ་གཅིག་ཏུ་འདྲེས། དེ་ཚངས་བུག་ནས་བདེ་ཧྲི་ལི་ལི་བབ་པ་སྙིང་དཀྱིལ་དུ་ཐིམ་པའི་ངང་ལ་མ་བཅོས་པར་བཞག་པས་བདེ་སྟོང་དབྱེར་མེད་ཀྱི་ཉམས་འཆར་རོ། །གཉིས་པ་སྒྲུབ་དབང་དང་འབྲེལ་བ་ཨ་ནུའི་ངང་སྒོམ་ནི། ངང་སྒོམ་ཆེན་པོ་སྟེ། རང་གི་སྙིང་གི་དཀྱིལ་དུ་ཐིག་ལེ་དཀར་པོ་ཕུག་རོན་གྱི་སྒོ་ང་ཙམ་པ་འོད་འབར་བ་ཞིག་བསྒོམ། དེ་ལ་གསལ་ཐེབས་པ་དང་། དེ་ལས་འོད་ཀྱི་ཐིག་ལེ་དཀར་མདའ་འཕངས་པ་ལྟར་ཡར་སྤྱི་གཙུག་ནས་ཐོན། དེ་ལས་ཀྱང་ཐིག་ཕྲན་ཕྲ་མོ་བསམ་གྱིས་མི་ཁྱབ་པ་འཕྲོས་པས། བློས་འཁྱུད་ཚད་ཀྱི་ནམ་མཁའི་ཁྱོན་གང་བ་ལ་སེམས་བཟུང་། ཡང་མཁའ་ཁྱབ་ཀྱི་ཐིག་ཕྲན་རྣམས་ཚུར་འདུས་འཕྲོ་གཞིའི་ཐིག་ལེ་དང་རོ་གཅིག་ཏུ་འདྲེས་པའི་ངང་ལ་བལྟ་བྱ་ལྟ་བྱེད་མེད་པར་བཞག་པས། ཡུལ་དབྱིངས་དང་ཡུལ་ཅན་རིག་པའི་ཡེ་ཤེས་དབྱེར་མེད་པའི་བདེ་བ་ཆེན་པོར་ལྷག་གིས་འཆར་ཏེ། དེ་ཀའི་ངང་ལ་འཛིན་ཞེན་མེད་པར་བསྐྱང་བ་ནི་གནད་དམ་པའོ། །སྤྱི་དོན་གསུམ་པ་ཨ་ནུ་རང་ལུགས་ཀྱི་མ་ཧཱ་དང་ཨ་ནུ་དང་ཨ་ཏིའི་ངང་སྒོམ་གསུམ་ལས། འདི་ནི་ཕྱི་མ་སྟེ། དེ་ལ་གཉིས། དང་པོ་ཀུན་རྫོབ་བྱང་ཆུབ་སེམས་དབང་དང་འབྲེལ་བའི་རྫོགས་རིམ་ལ། ཐོག་མར་སྒྲོལ་མ་བཟུང་བའི་མན་ངག་ལ་བསླབ་པ་ནི། རང་ཉིད་ཡི་དམ་དུ་གསལ་བའི་སྐུའི་ནང་སྟོང་ཆེན་སྒྲིབ་ཐོགས་དང་བྲལ་བའི་དབུས་སུ་རྩ་དབུ་མ་གཡས་གཡོན་དུ་རོ་རྐྱང་གཉིས་ཡར་སྣ་སྣ་བུག་ལ་ཟུག་ཅིང་མ་སྣ་ལྟེ་འོག་སོར་བཞིའི་ཐད་དུ་དབུ་མར་ཚུད་པར་མོས་ལ། སྤྱི་བོར་བླ་མ་ཡབ་ཡུམ་བསྒོམ་ལ་གསོལ་བ་བཏབ་སྟེ། དེ་ནས་ནད་གདོན་སྡིག་སྒྲིབ་རྣམས་སངས་ཀྱིས་དག་པར་མོས་ཏེ་རླུང་རོ་ལན་གསུམ་བསལ། དེ་ནས་བརྟན་གཡོ་འཁོར་འདས་ཀྱི་དྭངས་མ་ཐམས་ཅད་རླུང་གི་རྣམ་པར་རྔུབས་ཏེ་ལྡེ་འོག་ཏུ་ཁ་སྦྱར་ལ་སྟེང་རླུང་མནན་འོག་རླུང་ཅུང་ཟད་བསྐུམ། འོག་རླུང་སྟེང་དུ་འཐེན་ཆེ་ན་དེ་གྱེན་དུ་ལོག་ནས་ནད་བསྐྱེད་པས་ཚོད་ཟིན་པར་བྱ། དེ་ལྟར་བུམ་པ་ཅན་ལ་གོམས་ཡང་མི་ཐུབ་པ་ན་ཕྱིར་འཕང་། ཡང་དེ་ལྟར་བསྒོམ་པས་རླུང་དབུ་མའི་ནང་དུ་ཞུགས་ནས་གསལ་བདེ་མི་རྟོག་པའི་ཉམས་སྐྱེ་བ་ནི་རླུང་གི་དགོས་པ་ཡིན་པས་དེ་ལྟར་སྦྱར་བའི་ཡོན་ཏན་ནི། རྡོ་རྗེ་བཞད་པས་མཛད་པའི་འདིའི་མན་ངག་ལས། རྟེན་པའི་སྒྲོན་མ་ཟིན་ན་རིག་པའི་ཕུར་བུ་ཐེབས་པས་མི་དམིགས་པར་ཡང་འགྱུར་ལ་དེས་ཉི་ཟླ་འཛིན་ཞིང་འགྲིམ་པར་འགྱུར་རོ། །ཞེས་སོ། །གཉིས་པ་བདེ་བ་ཐིག་ལེའི་མན་ངག་ལ་གཉིས་ལས། དང་པོ་སྟེང་སྒོ་འཇུ་འདུལ་གྱི་མན་ངག་ནི། གཞན་སྔར་ལྟར་ལས། སྤྱི་བོ་མགྲིན་པ་སྙིང་ག་ལྟེ་བའི་འཁོར་ལོ་བཞི་དང་། ལྟེ་འོག་ཏུ་མེ་འཁོར་གྱི་དབུས་སུ་མེའི་དྭངས་མ་རཾ་ཡིག་འབར་བ། གཤང་ཁ་རླུང་གི་འཁོར་ལོ། སྤྱི་བོའི་ཧ་ཡིག་དཀར་པོ་བདེ་བའི་རང་བཞིན་ཅན་བསྒོམ། དེ་ནས་རླུང་བུམ་པ་ཅན་སྔར་ལྟར་བཟུང་བས། སྟེང་རླུང་རོ་རྐྱང་ལ་བརྒྱུད་དེ་འོང་བ་དང་། གཤང་ཁའི་རླུང་དཀྱིལ་གཡོས་པ་གཉིས་མེ་དཀྱིལ་གྱི་རཾ་ལ་ཕོག་པས་མེ་ལྕེ་ཚ་བ། རྣོ་བ། ཕྲ་ཞིང་གསལ་བ་དབུ་མའི་ནང་ནས་འབར་བས་ཧཾ་ལ་རེག །སྤྱི་བོའི་བླ་མ་བདེ་དྲོད་ཀྱིས་མཆོད། དགྱེས་པ་ཆེན་པོས་བདུད་རྩིར་ཞུ་བ་ཧཾ་ལ་ཐིམ། ཧཾ་ལས་བྱང་སེམས་དྭངས་གསལ་བདེ་བའི་རང་བཞིན་ཅན་ཕྲ་མོ་བ་ཐག་ལྟར་བབ་པ་རཾ་ལ་ཐིམ་པས་མེའི་གསོས་བྱས་ཏེ་ཆེས་ཆེར་འབར་བས་ཟླ་བ་བདུད་རྩིར་ཞུ་བའི་དྭངས་མས་ལུས་ཀྱི་དབུ་མའི་ནང་ཀུན་གང་བའི་འབར་འཛག་ལ་སེམས་རྩེ་གཅིག་ཏུ་བཟུང་བས། དབུ་མ་དང་བྱང་སེམས་ཞུ་བའི་རེག་པས་ལུས་བདེ་བ་ཆེན་པོར་ངང་གིས་འཆར་རོ། །འདི་གོང་འོག་གི་ཞིབ་ཆ་ཁོ་བོས་བྱས་པའི་གཏུམ་མོའི་རྣམ་བཤད་ལས་ཤེས་པར་བྱའོ། །གཉིས་པ་འོག་སྒོ་ཁམས་གསུམ་རོལ་པའི་མན་ངག་ནི། བདག་ཆེ་མཆོག་གམ། རིགས་འདུས་རྡོ་རྗེ་སེམས་དཔའི་གནས་ལྔར་རིགས་ལྔ་དང་། ཡན་ལག་བཞི་ལ་སྒོ་བ་བཞི། དངོས་རིག་གམ་ཡེ་ཤེས་ཀྱི་ཕྱག་རྒྱ་གང་ཡིན་ཀྱང་རུང་སྟེ། ཡུམ་གནམ་ཞལ་མའམ། རྡོ་རྗེ་དབྱིངས་ཕྱུག་མར་གསལ་བའི་གནས་ལྔར་ཡུམ་ལྔ། ལག་པ་གཉིས་ཞལ་དང་བྷ་ག་རྣམས་སུ་གསང་བའི་ཡུམ་བཞི། མཁའ་གསང་ཧཱུྃ་ལས་རྡོ་རྗེ་འབྲུ་གསུམ་དང་ཨ་ལས་པདྨ་ཟེའུ་འབྲུར་ཧྲཱིཿས་མཚན་པར་བྱིན་གྱིས་བརླབས། ཡུམ་གྱི་པདྨའི་དབུས་སུ་ཧེ་རུ་ཀ་དགུའི་དཀྱིལ་འཁོར་གསལ་བཏབ་ལ། དེ་ནས་རྗེས་ཆགས་ཀྱི་སྤྱོད་པ་སྔོན་དུ་འགྲོ་བས། རྡོ་རྗེ་དང་པདྨ་མཉམ་པ་སྦྱོར་ཏེ་སྙོམས་འཇུག་གི་སྒྲས་བཀུགས་པའི་མཁའ་ཁྱབ་ཀྱི་སངས་རྒྱས་ཐམས་ཅད་འདོད་ཆགས་ཆེན་པོས་ཞུ་བ་བདག་ཉིད་རིག་མར་བཅས་པ་ལ་ཐིམ། རྗེས་ཆགས་ཀྱི་མེས་དཀར་ཆ་ཞུ་བའི་བྱང་སེམས་རིམ་པར་བབས་པས་མགྲིན་པ་ལ་སོགས་པའི་གནས་བཞིར་དགའ་བ་བཞི་ངང་གིས་སྐྱེ་བར་འགྱུར་ལ། དེ་ཡང་བྱང་སེམས་རྡོ་རྗེ་ནོར་བུར་འོང་བ་ན་པདྨའི་དཀྱིལ་འཁོར་མཆོད་ནས་འཛག་མེད་དུ་བཟུང་བས་དངོས་པོ་ལྷན་ཅིག་སྐྱེས་པའི་ཡེ་ཤེས་ཤར་བ་ལ་མཉམ་པར་བཞག །སླར་ཧཱུྃ་འདུན་དྲག་པོ་དང་འགྱུར་བཞི་ལ་སོགས་པས་ཉི་ཟླ་གཉིས་འདྲེས་གྱེན་དུ་དྲངས་པས་ལྟེ་བ་ལ་སོགས་པར་མས་བརྟན་གྱི་དགའ་བ་བཞིའི་ཐ་མ་སྤྱི་བོར་རང་བཞིན་ལྷན་ཅིག་སྐྱེས་པའི་ཡེ་ཤེས་ཉམས་སུ་མྱོང་ཞིང་མཐར་ཡང་གཅུད་ཅིང་སྤྲུགས་པས་ཁྱབ་པར་དགྲམ་མོ། །བདེ་བ་ཐིག་ལེའི་སྐབས་འདིར་ལྷན་ཅིག་སྐྱེས་པའི་རིམ་པ་ལ་ཐབས་ལམ་རང་གི་སེམས་བཅུ་སྐབས་བཅུ་དཔེ་རྟགས་དང་སྦྱར་ནས་འབྲས་བུ་ལ་བགྲོད་ཚུལ་སྤྱི་མདོའི་ལྗོན་ཤིང་གི་ལེའུ་ལྟར་ཤེས་པརབྱའོ། །གཉིས་པ་དོན་དམ་བྱང་སེམས་ཀྱི་དབང་དང་འབྲེལ་བའི་རྫོགས་རིམ་ལ་རྟེན་ཅན་དང་། རྟེན་མེད་གཉིས་ལས། དང་པོ་རྟེན་ཅན་ལ་མན་ངག་ལུགས་གསུམ་སྟེ། གླན་རྡོ་རྗེ་འོད་ཀྱི་ཕྱག་བཞེས་འགོས་ཀྱི་ཡི་གེར་དབང་གི་དམིགས་པ་བཤད་མ་ཐག་པ་ལྟར་སྙིང་གར་པད་འདབ་བཅུ་དྲུག་ལ་བཀོད་པའི་ཨ་ཡིག་བཅོ་བརྒྱད་པོ་རིམ་གྱིས་བསྡུས་ཏེ། བདེ་གསལ་རྩིས་གདབ་མེད་པའི་ངང་ལ་འཇོག་པ་གཅིག་དང་། ཟུར་ཧམ་གྱི་ཕྱག་བཞེས་གཉལ་བའི་ཡི་གེར་སྙིང་གར་གཞིའི་ཐིག་ལེ་དཀར་པོ་ལྔ་ཚོགས་སུ་བསྒོམ་པའི་ཁྱད་པར་ཙམ་དང་། གཞན་དེ་ལས་འོད་ཀྱི་ཐིག་ཕྲ་སྤྲོ་བསྡུ་སོགས་སྔར་སྒྲུབ་དབང་འབྲེལ་བ་ལ་ཨུ་ནུའི་ངང་བསྒོམ་དུ་བཤད་པ་ཅི་བཞིན་མཛད་པ་དང་གཉིས། སློབ་དཔོན་རྡོ་རྗེ་བཞད་པའི་མན་ངག་ལས་སྙིང་གའི་མི་ཤིགས་པའི་ཐིག་ལེ་ལ་བརྟེན་ནས་འོད་གསལ་ལྷན་ཅིག་སྐྱེས་པ་མི་འགྱུར་བའི་བདེ་བ་ཆེན་པོ་སྒྲུབ་པ་དང་གསུམ་ལས། འདིར་ཕྱི་མ་ལྟར་བསྒོམ་པ་ལ་ལུས་གནད་དང་ལྟ་སྟངས་མི་གཡོ་བར་བཅིངས་ལ། རང་གི་སྙིང་མཆོང་གུར་ཕུབ་པ་ལྟར་ཁོང་སྟོང་གི་དབུས་ན་རྩ་བརྒྱད་པོ་པདྨ་དཀར་པོ་འདབ་མ་བརྒྱད་པའི་རྣམ་པར་གྱེས་པའི་ལྟེ་བ་ལ་རྩའི་དྭངས་མ་ཤེལ་གྱི་བ་ཐག་ལྟ་བུའི་ནང་ན། ཡེ་ཤེས་སྙིང་པོའི་ཐིག་ལེ་འོད་ལྔའི་གོང་བུ་ཡུངས་འབྲུ་ཙམ་པ་དྭངས་གསལ་འབར་བའི་རྣམ་པ་ཅན་ལ་སེམས་གཏད་དེ་མ་ཡེངས་པར་ས་ལེར་མཉམ་པར་བཞག་པ་ན་རླུང་སེམས་ཀྱི་དྭངས་མ་ཐམས་ཅད་དེར་ཐིམ་པས་དབྱིངས་དང་ཡེ་ཤེས་གཉིས་སུ་མེད་པའི་བདེ་བ་ཆེན་པོའི་ཡེ་ཤེས་སུ་འཆར་ཞིང་དེས་ཡུལ་དང་ཡུལ་ཅན་གྱི་འཛིན་པ་ཞི་སྟེ་ཁམས་གསུམ་བདེ་བ་ཆེན་པོར་གྲོལ་བར་འགྱུར་རོ། །གཉིས་པ་རྟེན་ཡོད་ཀྱི་མན་ངག་ནི། ལུས་མི་གཡོ། ངག་མི་བརྗོད། སེམས་དུས་གསུམ་གྱི་སྤྲོས་པ་ཐམས་ཅད་བཅད་ནས་སྤྲིན་མེད་ཀྱི་ནམ་མཁའ་ལྟར་རྣམ་པར་དག་པར་མི་རྟོག་པའི་ངང་ལ་བཞག་པས་གང་ཡང་ཡིད་ལ་མི་བྱེད་པའི་སྟོང་ཉིད་སྤྲོས་པ་དང་བྲལ་བ་ནི་ཀུན་ཏུ་བཟང་མོ་ཆོས་ཉིད་དོན་གྱི་ཡེ་ཤེས་ཏེ། དབྱིངས་སྐྱེ་བ་མེད་པ་ཡེ་ཇི་བཞིན་པའི་དཀྱིལ་འཁོར་རོ། །གསལ་རིག་རྗེན་ནེ་བའི་སྣང་ཆ་ནི་ཀུན་ཏུ་བཟང་པོ་ཆོས་སྐུ་གཞིའི་ཡེ་ཤེས་ཏེ། ཡེ་ཤེས་འགགས་པ་མེད་པ་རང་བཞིན་ལྷུན་གྱིས་གྲུབ་པའི་དཀྱིལ་འཁོར་རོ། །དེ་གཉིས་དབྱེར་མེད་པའི་རིག་པ་ནི། དབྱིངས་དང་ཡེ་ཤེས་ཟུང་འཇུག་གཉུག་པའི་ཡེ་ཤེས་ཏེ་སྲས་བདེ་བ་ཆེན་པོ་རྩ་བ་བྱང་ཆུབ་སེམས་ཀྱི་དཀྱིལ་འཁོར་གྱི་ཉམས་ལེན་ངེས་པའི་གནད་དོ། །དེ་ལྟར་སྤྱི་མདོ་ལས། ཀྱཻ་འདུས་པའི་ཚོགས་རྒྱལ་བའི་སྲས་རྣམས་རང་རང་གི་དེ་ཁོ་ན་ཉིད་མཐོང་བར་འདོད་ན་དཀྱིལ་འཁོར་ཆེན་པོ་གསུམ་གྱི་སྒོ་འབའ་ཞིག་ནས་འཇུག་པར་བྱའོ། །དེ་ཡང་རྩ་བ་བྱང་ཆུབ་སེམས་ཀྱི་དཀྱིལ་འཁོར་འབའ་ཞིག་གི་སྒོ་ནས་འཇུག་པར་བྱའོ། །དེ་ཅིའི་ཕྱིར་ཞེ་ན། དཀྱིལ་འཁོར་ཆེན་པོ་གསུམ་དང་རང་རང་གི་དེ་ཁོ་ན་ཉིད་སོ་སོ་མ་ཡིན་ཐ་མི་དད་དོ། །དེ་ཡང་རྩ་བ་བྱང་ཆུབ་སེམས་ཀྱི་དཀྱིལ་འཁོར་དུ་འདུས་པའི་ཕྱིར་རོ། །ཞེས་གསུངས་སོ། །དེ་ལྟར་དུས་གསུམ་རྒྱལ་སྲས་འཇུག་པའི་སྒོ། །སྤྱི་མདོ་དགོངས་འདུས་རྒྱུད་དང་གསང་སྔགས་གནད། །རིག་འཛིན་གོང་མའི་གསུང་གི་གསང་བ་ལ། །བརྟེན་པའི་ལེགས་བཤད་སྐྱ་རེང་དང་པོ་སྤྲོས། །རང་བཟོ་མ་ཡིན་བླུན་པོའི་འོལ་ཚོད་མིན། །གྲགས་དང་རྙེད་འདོད་མཁས་པའི་ང་རྒྱལ་མིན། །རྡོ་རྗེའི་གནས་ལ་དཔྱད་གསུམ་དག་པས་ཡིན། །དངོས་གྲུབ་སྒྲུབ་ལ་བསླུ་བ་ཡོད་རེ་སྙམ། །མདོ་སྒྱུ་སེམས་གསུམ་གྲགས་པའི་རྔ་བོ་ཆེས། །སྔོན་དུས་འཛིན་མའི་ཁྱོན་གྱི་སྐལ་ལྡན་རྣམས། །ལམ་འདིར་རིག་འཛིན་འཕགས་པའི་ས་མཐོར་གཤེགས། །ལུས་མེད་མཁའ་འགྲོའི་གནས་དང་མཚུངས་པར་གྲགས། །ད་དུས་སྙིགས་མའི་མངོན་རྟགས་མཐུ་ཆེ་བས། །མདོ་སྒྱུ་སེམས་གསུམ་མཚན་ཙམ་ཐོས་པར་དཀའ། །ལྟར་སྣང་བཅོས་མས་རང་གཞན་མགོ་འཁོར་བ། །ལོག་པའི་ལམ་ལ་ནན་གྱིས་འཇུག་མཐོང་ནས། །མི་བཟོད་སྙིང་རྗེ་ཆེན་པོས་ཀུན་བསླངས་ཏེ། །རང་ཉིད་ལམ་འདིར་འཇུག་པ་གོམས་ཕྱིར་དང་། །བསོད་ནམས་ལྡན་པ་གཞན་ལ་ཕན་པའི་ཕྱིར། །བསྙེན་བསྒྲུབ་བསྒོམ་དོན་ཉུང་ངུ་འདི་བྱས་སོ། །ལེགས་བྱས་རྣམ་དཀར་ཕུང་པོ་ཅི་མཆིས་པས། །སྔ་འགྱུར་ཐེག་པའི་རིང་ལུགས་ཆེས་གསལ་ཞིང་། །བཤད་སྒྲུབ་རིམ་གཉིས་ཉི་མའི་སྣང་བ་ཡིས། །ས་གསུམ་མི་ཤེས་མུན་པ་མཐར་བྱས་ཏེ། །ཕན་བདེའི་བཀྲ་ཤིས་ཕྱོགས་མཐར་རྒྱས་པ་ཤོག །ཅེས་པའང་ཡོངས་རྫོགས་བསྟན་པའི་མངའ་བདག་སྐྱབས་རྗེ་སི་ཏུ་རིན་པོ་ཆེ་བཤད་སྒྲུབ་ཆོས་ཀྱི་རྒྱ་མཚོས་ཆོས་རྗེ་དམ་པ་རིན་པོ་ཆེའི་འདུས་པ་མདོའི་ས་བཅད་དཀའ་འགྲེལ་དང་། སྔ་རབས་པའི་གསུང་རྒྱུན་གྱི་འདུས་པ་མདོའི་རྒྱུད་མཆན་འགྲེལ་བཅས་རྒྱས་པར་སྩལ་ཞིང་། གདན་ས་འདིར་འདུས་པ་མདོའི་བཤད་རྒྱུན་འཛུགས་བཞེད་ཀྱིས་འཆད་ཉན་ལ་སྨན་པའི་མདོའི་རྒྱུད་རང་གི་རྩ་བ་ཆེས་མང་བས་སྤྱི་དོན་གྱི་ཚུལ་གྱིས་རྒྱུད་བཤད་མང་ཉུང་འཚམས་པ་ཞིག་སྒྲུབ་དགོས་པར་བཀའ་ཡི་གནང་བ་ཐོབ་པ་དང་། སླད་མར་ཡང་དཔལ་ཡུལ་མཆོག་སྤྲུལ་པད་ནོར་རིན་པོ་ཆེས་ཀྱང་དཔལ་ཡུལ་གྱི་བཤད་གྲའི་ཐོག་འདུས་པ་མདོའི་འགྲེལ་བཤད་ཅིག་ཕོག་ན་ཤིན་ཏུ་གནད་ཆེ་བས་རྒྱུད་བཤད་ཅིག་སྩོལ་གྲུབ་པར་བསྐུལ་མ་གནང་བ་དང་། ཕྱིས་ནས་ཀཿཐོག་ཕྱག་ཚ་སྤྲུལ་སྐུ་རིན་པོ་ཆེས་འདུས་པ་མདོའི་རྒྱུན་བཤད་ཅིག་དང་། བསྙེན་པ་བཏང་ཚུལ་གཙོ་བོ་བསྐྱེད་རིམ་གྱི་བསྒོམ་པའི་གནད་སློང་བ་ཞིག་ཅི་ནས་གལ་ཆེ་བར་བསྐུལ་བ་དང་། གོ་འཇོ་མཆོག་སྤྲུལ་བཤད་སྒྲུབ་རྒྱ་མཚོས་མདོ་སྒྱུ་གཉིས་ཀྱི་མཚམས་གྲྭ་འཇོག་རྒྱུའི་ཐུགས་བཞེད་ཀྱིས་སྔ་ཕྱིར་ལན་མང་དུ་བསྐུལ་བ་མི་ལྡོག་ཙམ་དུ་དཔལ་ཀཿཐོག་པ་ཆེན་པོ་སི་ཏུ་ཆོས་ཀྱི་རྒྱ་མཚོའི་བཀའ་འབངས་ཐ་ཤལ་བ་གནུབས་ཆེན་པོའི་བྱིན་རླབས་སྙིང་ལ་ཤར་བ་རྡོ་རྗེ་ཐེག་མཆོག་རྩལ་ལམ། ཤཱཀྱའི་དགེ་སློང་ཚུལ་ཁྲིམས་རྒྱ་མཚོས་རང་གནས་ལྗོན་པ་ལུང་གི་བསམ་གཏན་གྱི་ཁང་བུར་སུག་བྲིས་སུ་བསྟར་བ་འདིས་སྔ་འགྱུར་མདོ་སྒྱུ་སེམས་གསུམ་གྱི་བསྟན་པའི་མེ་རོ་བསླངས་ཏེ་ཕྱོགས་དུས་ཀུན་ཏུ་བཤད་པ་དང་སྒྲུབ་པའི་བསྟན་པ་རིན་པོ་ཆེ་ཀུན་ནས་གསལ་བའི་རྒྱུར་གྱུར་ཅིག །མངྒ་ལཾ།། །།